Foreningen ejer 90 procent af finanskæmpen, og bestyrelsen er valgt til at varetage medlemmernes – altså kundernes interesser.

Men ingen af de ni medlemmer, der er valgt af kunderne og obligationsejere, har lån i deres bopæl i datterselskabet Totalkredit, hvor priserne bliver hævet.

Desuden har tre medlemmer af bestyrelsen valgt at placere lån i deres hus eller sommerhus i helt andre selskaber. Det viser en gennemgang som DR har lavet af bestyrelsens lån.

Læs også : Dokumentation: Fakta om bestyrelsens private boliglån i Foreningen Nykredit

- Det tænker jeg ikke godt om. Jeg synes ikke, det er ordentligt, siger Lars Krull, der er forsker og seniorrådgiver ved Institut for Økonomi og Ledelse på Aalborg Universitet.

Han kritiserer de bestyrelsesmedlemmer, der har lån i andre selskaber.

- Man kan i hvert fald sige, at nogle af de beslutninger, de tager, altså for eksempel prisstigninger, som der netop har taget, det er ikke nogle prisstigninger, der rammer dem selv. Og så kan man jo sige, at så tager de en beslutning på vegne af nogle andre, siger Lars Krull.

Skiftede selv lån

Senest har bestyrelsesmedlemmet Hans Bang-Hansen fra Horsens flyttet sit lån fra Totalkredit til Jyske Bank. Det har han gjort i samme periode, som han har været med til at vedtage, at bidragssatserne skal stige for kunderne i Totalkredit.

Læs også : Nykredit offentliggør bestyrelsesmedlemmers boliglån

Lars Krull fra Aalborg Universitet kalder det ”uordentligt”, at Hans Bang-Hansen har skiftet sit eget lån, mens han var med til at hæve prisen for kunderne.

- Han er jo foreningsvalgt. Det svarer jo faktisk til, at en politiker, der er medlem af ét parti, åbenlyst går ud og siger, at han stemmer på et andet. Det kan man selvfølgelig ikke have, mener Lars Krull.

Refinansiering bestemt af frist

Hans Bang-Hansen har ikke ønsket at deltage i et interview. Men han skriver i en mail, at han og hans kone igennem lang tid har været kunder hos Jyske Bank.

- Derfor har vi, nu da lånet skulle refinansieres, optaget et Jyske Bank lån. Timingen er bestemt af fristen for refinansiering 1. februar 2016, forklarer Hans Bang-Hansen i en mail.

21 Søndag har siden torsdag været i dialog med Nykredit. De valgte at udsende en pressemeddelelse lørdag eftermiddag, hvor de fremlagde oplysninger om bestyrelsesmedlemmernes lån.

Her udtalte formand for Nykredit Realkredit, Foreningen Nykredit og Nykredit Holding, Steen E. Christensen og Næstformand i Foreningen Nykredits bestyrelse og bestyrelsesmedlemi Nykredit Holding og Nykredit Realkredit, professor Nina Smith følgende om de enkelte bestyrelsesmedlemmers lån:

"Det, vi går højt op i, er, om bestyrelsesmedlemmerne arbejder dedikeret for at sikre en Nykredit-koncern, der er til gavn for kunder og samfund. Og det gør alle 19 medlemmer. Hvor de forskellige medlemmer har optaget deres private realkreditlån, går vi ikke op i."

Næstformanden i foreningen, Nina Smith, medvirkede i denne uges udgave af 21 Søndag. Du kan se indslaget her.

Bestyrelsens lån hos andre